Avokati i Popullit, në bazë të nenit 31 të Ligjit për Avokatin e Popullit Nr. 03/L-195 (Gazeta zyrtare Nr. 80/2010 e Republikës së Kosovës) dhe nenit 51 të Rregullores së Punës të IAP, me vendimin Nr .03/2011, të datës 26 prill 2011, miraton:

**KODIN E ETIKËS**

**TË INSTITUCIONIT TË AVOKATIT TË POPULLIT**

**KAPITULLI I**

**Parimet e përgjithshme të etikës profesionale**

**Neni 1**

**Qëllimi i Kodit të Etikës**

Ky kod i etikës synon vendosjen e rregullave e standardeve të etikës profesionale, të cilat përcaktojnë sjelljen e punonjësve të Institucionit të Avokatit të Popullit ( IAP ), gjatë kryerjes së misionit të tyre. Kodi promovon vlerat morale dhe etikën profesionale, si dhe cilësinë e punës së kryer nga punonjësit e institucionit në shërbim të qytetarëve.

**Neni 2**

**Respekti për misionin e institucionit**

Punonjësit e IAP duhet të respektojnë misionin e institucionit dhe Kushtetutën e Republikës së Kosovës.

**Neni 3**

**Paanshmëria dhe pavarësia**

Gjatë punës së tyre, punonjësit e IAP duhet të kryejnë detyrat e tyre në mënyrë të paanshme, të pavarur, objektive dhe me profesionalizëm, si dhe të mos ndikohen nga ndërhyrjet e jashtme. Gjithashtu, ata duhet të marrin parasysh dhe në mënyrë të paanshme të vlerësojnë çdo lloj informacioni mbi çështjet që trajtojnë, në mënyrë që të arrijnë në përfundimet e duhura.

**Neni 4**

**Integriteti**

Punonjësit e IAP duhet të kenë standarde të larta të integritetit personal, duke përfshirë këtu ndershmërinë, sinqeritetin dhe drejtësinë. Ata duhet të shprehin në mënyrë besnike të vërtetën, pa frikë dhe pa u ndikuar nga pikëpamjet e bindjet politike, sociale, fetare apo ekonomike të personave që takojnë gjatë detyrës. Gjithashtu, ata duhet të ruajnë të pastër figurën e tyre morale dhe të shmangin sjellje apo veprime, të cilat cenojnë autoritetin dhe imazhin e IAP, para opinionit publik.

**Neni 5**

**Transparenca**

Punonjësit e IAP duhet t’i kryejnë detyrat e tyre në mënyrë transparente. Ata duhet të ruajnë konfidencialitetin e informacionit që zotërojnë, por pa cenuar të drejtat që rrjedhin nga Ligji për Qasjen në Dokumentet Zyrtare.

**Neni 6**

**Efektiviteti dhe cilësia**

Punonjësit e IAP duhet të përmbushin detyrat në mënyrën më të mirë të mundshme dhe të punojnë për të arritur rezultate cilësore dhe sasiore, duke pasur parasysh interesin publik, si dhe parimet e misionin e IAP.

**Neni 7**

**Profesionalizmi dhe përgjegjësia**

Punonjësit e IAP duhet të jenë profesionalë dhe të përgjegjshëm për vendimet dhe veprimet e tyre. Ata, gjatë punës së tyre, duhet të tregojnë modesti, seriozitet, integritet dhe gjykim të drejtë, bazuar në njohuritë dhe eksperiencën e tyre. Ata nuk duhet të bien pre e paragjykimeve dhe paramendimeve dhe nuk duhet të lejojnë që interesat e tyre private të bien ndesh me detyrën që ushtrojnë.

**Neni 8**

**Ndjeshmëria shoqërore dhe respekti për nevojat e qytetarëve**

Punonjësit e IAP duhet t’i kryejnë detyrat e tyre me ndjeshmëri shoqërore, si dhe t’i kryejnë veprimet apo të marrin vendime, duke pasur parasysh veçantitë e individëve apo grupeve dhe të tregojnë respektin e duhur për liritë dhe të drejtat e qytetarit.

**Neni 9**

**Mos diskriminimi**

Në rastet kur punonjësit e IAP i shqyrtojnë ankesat dhe marrin vendime për to, ata duhet ta bëjnë këtë duke u bazuar në parimet e trajtimit të barabartë të individëve dhe grupeve.

**KAPITULLI II**

**Normat e etikës dhe sjelljes gjatë procesit të paraqitjes dhe trajtimit të rasteve**

**Neni 10**

**Marrëdhënia me qytetarët**

1. Punonjësi i IAP ka për detyrë të presë çdo qytetar që i drejtohet këtij institucioni, në mënyrë të kulturuar, me mirësjellje, me durim dhe nëse ka nevojë t’i shpjegojë atij Ligjin për Avokatin e Popullit dhe Rregullat e Punës të IAP. Punonjësit e IAP duhet t’u përgjigjen ankesave të palëve me etikë profesionale, në mënyrë që të ruajnë dhe respektojnë dinjitetin dhe personalitetin e secilit ankues.
2. Çdo punonjës i IAP, gjatë punës apo bisedave me palët duhet të udhëhiqet gjithmonë nga parimi i punës së institucionit, në mënyrë që të ruhet dhe kultivohet besimi i publikut.

**Neni 11**

Gjatë punës së tyre dhe trajtimit të ankesave, punonjësit e IAP nuk duhet të tërhiqen para vështirësive, të frikësohen nga presionet apo nga vështirësitë, që mund të hasin, qoftë kur këto presione apo vështirësi krijohen nga zyrtarë të administratës publike, qoftë nga persona publikë apo privatë.

**Neni 12**

Punonjësi i IAP, gjatë ushtrimit të funksionit, duhet të dëshmojë të njëjtin nivel të lartë profesionalizmi dhe etikë profesionale në rastet kur kërkon informacion, hyn në zyra apo duhet të kontrollojë dokumente në institucionet publike, lidhur me rastet, vetëm kur ai është i autorizuar të veprojë në këtë mënyrë. Kartela e identifikimit të IAP duhet të përdoret vetëm kur punonjësi është në detyrë.

**Neni 13**

**Konflikti i interesit**

1. Punonjësit e IAP duhet t’i rregullojnë interesat e tyre private, në mënyrë të tillë që të parandalojnë rastet e konfliktit të interesit aktual apo të mundshëm. Nëse ka rast konflikti të interesit midis interesave të tyre private dhe detyrës zyrtare, konflikti duhet të zgjidhet në favor të institucionit.
2. Konflikti apo konfliktet e mundshme të interesave duhet të deklarohen në rastin më të parë nga punonjësi i IAP. Punonjësi i IAP nuk duhet të marrë pjesë apo trajtojë ankesa po qe se:
	1. prekin interesin civil, administrativ, penal apo moral të tij, të bashkëshortes, të fëmijëve apo të anëtarëve të tjerë të familjes së tij të ngushtë;
	2. interesat personale të tij përfshijnë çfarëdo përparësie për personat apo organizatat, me të cilat ai ka apo ka pasur marrëdhënie biznesi apo lidhje politike;
	3. ka shkaqe të tjera të paanësisë të përcaktuara nga Ligji Nr. 03/L-155 për ndryshimin dhe plotësimin e Ligjit Nr. 2/L-133 për parandalimin e konfliktit të interesit në ushtrimin e funksionit publik.

3. Në rast se një punonjës i IAP nuk mund të marrë pjesë në ndonjë proces pune, për shkak të konstatimit të shkaqeve të përmendura në paragrafët **a, b** dhe **c** të këtij neni, atëherë i njëjti punonjës duhet t’i shpjegojë me shkrim eprorit të tij hollësitë e konfliktit të interesit, në mënyrë që eprori i tij të gjykojë sa më drejtë mbi çështjen.

**Neni 14**

**Korrupsioni**

Kur persona të ndryshëm tentojnë të korruptojnë një punonjës të IAP, me para apo mënyra të tjera, punonjësi duhet të informojë menjëherë eprorin e tij/saj ose Avokatin e Popullit. Në rastet kur ka informacion të saktë nga një punonjës i IAP se ka pasur tentativa për t’u korruptuar një punonjës tjetër i IAP, punonjësi që ka një informacion të tillë duhet të njoftojë, pa humbur kohë, eprorin e tij ose Avokatin e Popullit.

**Neni 15**

**Dhuratat, favoret dhe përfitimet e tjera**

1. Punonjësit e IAP nuk duhet të kërkojnë apo pranojnë dhurata, favore ose çfarëdo përfitime të tjera, prej burimeve jashtë institucionit për veten, familjen, të afërmit, persona apo organizata me të cilat kanë marrëdhënie zyrtare, të cilat do të vënë në pyetje pavarësinë, paanshmërinë dhe integritetin e institucionit.
2. Pranimi i këtyre dhuratave, ndereve dhe favoreve bëhet vetëm në përputhje me politikat apo rregullat e miratuara të institucionit.

**Neni 16**

**Abuzimi me detyrën**

1. Punonjësit nuk duhet të përdorin autoritetin që u është dhënë atyre, sidomos për të bërë favore apo privilegje për kolegët, qytetarët apo grupet e ndryshme për përfitime financiare, politike, seksuale apo ndonjë përfitim tjetër, të mbulojnë veprimet e paligjshme apo të parregullta të nëpunësve publikë. Gjithashtu, ata nuk mund të bëjnë premtime private në emër të institucionit të cilin e përfaqësojnë.
2. Punonjësi i IAP nuk duhet të përdorë apo lejojë persona të lidhur me të, në çfarë do mënyre, që të përdorin detyrën e tij zyrtare, në mënyrë të tillë që të nxisë apo detyrojë një person tjetër, përfshirë dhe vartësit, për ndonjë përfitim financiar apo çdo lloj përfitimi tjetër për interesa personale.

**Neni 17**

**Pjesëmarrja në organizata dhe puna jashtë IAP**

1. Avokati i Popullit dhe zëvendësit e tij nuk mund të kenë marrëdhënie tjetër punësimi, me apo pa shpërblim, në subjektet publike dhe private dhe organizata jofitimprurëse, me përjashtim të mësimdhënies, të drejtës së autorit, veprimtarive kulturore dhe dhënies së leksioneve.
2. Punonjësit e tjerë të IAP mund të ushtrojnë veprimtari të tjera, jashtë orarit të punës, të cilat nuk cenojnë pavarësinë profesionale dhe paanshmërinë. Posaçërisht, ndalohet të marrin pjesë apo punojnë në ndonjë organizatë që mbështet çfarëdo diskriminimi dhe kufizimi të të drejtave dhe lirive të njeriut.
3. Nëse ka dyshime, që një aktivitet mund të jetë në kundërshtim me parimet e sipërpërmendura, punonjësit e IAP duhet të konsultohen me njësinë e burimeve njerëzore apo eprorin e tyre.

**Neni 18**

**Përdorimi i pronës së institucionit**

Punonjësit duhet të mbrojnë dhe të ruajnë pronën e IAP, përfshirë këtu dhe dokumentacionin zyrtar dhe ta përdorin atë për qëllime të kryerjes së detyrave dhe përgjegjësive, të cilat iu ngarkohen në përputhje me aktet ligjore dhe nënligjore në fuqi. Çdo punonjës duhet të përdorë mjetet që ofron pozicioni i punës, vetëm për realizimin e detyrave të tij dhe jo për qëllime personale.

**KAPITULLI III**

**Marrëdhëniet brenda dhe jashtë institucionit**

**Neni 19**

**Marrëdhënia me drejtuesit e institucionit**

Punonjësit duhet t’i paraqesin mbikëqyrësit dhe drejtuesve të IAP raporte të detajuara, informacione mbi çështjen nën kompetencat e tyre dhe të shprehin mendimet e tyre mbi trajtimin e çështjeve të ndryshme, duke treguar integritet, iniciativë, kreativitet dhe përkushtim.

**Neni 20**

**Marrëdhënia me vartësit**

Udhëheqësit e IAP duhet të jenë shembull të sjelljes për vartësit e tyre dhe duhet të zbatojnë në çdo moment Kodin e Etikës. Duhet të respektojnë e dëgjojnë mendimet dhe pikëpamjet e vartësve të tyre dhe të promovojnë bashkëpunimin, gjithnjë duke mbajtur përgjegjësi për vendimin final. Duhet të mbikëqyrin punën e vartësve të tyre, të marrin përgjegjësi për veprimet dhe gabimet e tyre, si dhe të njohin dhe të mbrojnë të drejtat e vartësve të tyre.

**Neni 21**

**Marrëdhënia me kolegët**

1. Punonjësit e IAP duhet të tregojnë sjellje të mira mes tyre, të bazuara në mirëkuptim, respektim reciprok e solidaritet dhe të kenë frymë bashkëpunuese, në praktikat e veprimet e përditshme, për të realizuar misionin e institucionit. Ata, me kolegët e tyre duhet të sillen me edukatë dhe ndershmëri, pa marrë parasysh përkatësinë etnike, bindjet fetare, seksin, statusin familjar, situatën mjekësore apo çfarëdo rrethane tjetër. Ata duhet të respektojnë përpjekjen dhe punën e kryer nga të tjerët dhe të mos fshehin apo minimizojnë efikasitetin, por t’i mbështesin dhe ndihmojnë, si dhe të ofrojnë bashkëpunim, të përdorin njohuritë dhe eksperiencën e tyre.
2. Do të konsiderohen shkelje të etikës profesionale rastet e mosinformimit të kolegut për gabimet e mundshme, që ky mund të ketë bërë gjatë punës, shprehja në prani të ankuesve e të metave të kolegut, të vartësit dhe eprorit apo të punës së tyre, si dhe mosshkëmbimi i informacioneve për mbarëvajtjen e punës.

**Neni 22**

**Marrëdhënia me përfaqësues të institucioneve të tjera**

1. Punonjësit e institucionit duhet të promovojnë bashkëpunimin në fushat që lidhen me misionin e IAP, me të gjitha organizatat dhe institucionet shtetërore dhe të shoqërisë civile.
2. Punonjësit e institucionit duhet të promovojnë bashkëpunimin me institucionet edukative dhe shkencore, në fushat që lidhen me misionin e IAP, duke iu dhënë informacione dhe duke lehtësuar me çdo mënyrë bashkëpunimin me ta.
3. Punonjësit e institucionit nuk mund të bëjnë asnjë lloj premtimi e as nuk mund të nënkuptojnë se flasin në emër të institucionit, pa marrë leje paraprakisht nga Avokati i Popullit apo mbikëqyrësi i tyre.

**Neni 23**

**Marrëdhëniet me median**

Punonjësit e IAP nuk mund të bëjnë deklarata publike dhe të japin informata nga IAP për të cilat nuk ka marrë që më parë aprovimin nga mbikëqyrësi.

**Neni 24**

**Përfaqësimi i institucionit**

1. Kur punonjësit e IAP përfaqësojnë institucionin në takime, ngjarje, organizata ndërkombëtare, institucione edukative, konferenca etj., duhet të bëjnë paraqitjen më të mirë për të promovuar vlerat e institucionit. Ndërsa duhet të kenë kujdes që sjellja e tyre të mos cenojë ligjet, normat dhe traditat e vendit mikpritës.
2. Kur përfaqësojnë institucionin në grupe punuese apo komisione, punonjësit duhet të shprehin mendimin apo qëndrimin e institucionit dhe jo atë personal. Kur iu kërkohet të shprehin mendim për një çështje të rëndësishme mbi të cilën institucioni ende nuk ka një qëndrim zyrtar, duhet ta bëjnë të qartë se po shprehin mendimin e tyre personal, nëse e kanë një të tillë.

**KAPITULLI IV**

**Dispozita të fundit dhe kalimtare**

**Neni 25**

1. Paraqitja në punë e punonjësve duhet të jetë e përshtatshme dhe e tillë që të shprehë kujdesin dhe seriozitetin e punonjësve të institucionit për anën e tyre pamore, nivelin e domosdoshëm të pastërtisë personale, si dhe vëmendjen në mënyrën e komunikimit dhe qëndrimit në ambientet e institucionit. Po kështu, punonjësit e institucionit duhet të plotësojnë kërkesat e domosdoshme të veshjes në ambientet e zyrës, sipas rregullave të përcaktuara nga një urdhër i brendshëm.
2. Të gjithë punonjësit brenda IAP duhet të mbajnë të varur dhe të dukshëm kartelën e identifikimit.

**Neni 26**

**Zbatimi i normave ligjore në fuqi**

1. Punonjësit e IAP duhet të zbatojnë me korrektësi Ligjin për Shërbimin Civil të Republikës së Kosovës dhe Ligjin e Punës. Të gjithë punonjësit e IAP janë të detyruar të zbatojnë me korrektësi Rregulloren e Punës dhe Kodin e Etikës të IAP.
2. Për shkeljen e rregullave të parapara në këtë kod, kur ato nuk përbëjnë vepër penale, zbatohen masat disiplinore të përcaktuara nga Ligji për Shërbimin Civil në Republikën e Kosovës apo nga Ligji i Punës.

**Neni 27**

Kodi i Etikës hyn në fuqi ditën e miratimit nga Avokati i Popullit dhe publikimit në ueb-faqen zyrtare të institucionit.

Sami Kurteshi

Avokat i Popullit